**Őszi madarásztúra a Naplás-tónál és a Szilas-patak mentén**

Az ősz a madarászok és a madárvilág kedvelői számára talán a leglátványosabb évszak, ekkor ugyanis rengeteg – hazánkban esetleg nem is költő – faj kerülhet szem elé. Az őszi madárvonulás látványosabb a tavaszinál, hiszen a tavasszal és nyáron kirepült fiatalok csatlakozásával több egyed vesz benne részt, másrészt a madarak is sokkal lassabban, ráérősebben mozognak a délebbi területekre, nem hajtja őket a szaporodáshoz szükséges terület mielőbbi elfoglalása. A vizes élőhelyek különösen fontos szerepet töltenek be a vonuló madarak pihenésében, táplálkozásában. 5-6 kilométeres túránk során egy ilyen területet keresünk fel, igyekszünk minél több madárfajt megfigyelni.

**Időpont:** 2017. október 14. szombat.

**Találkozó:** Örs vezér tere, a 45-ös autóbusz VÉGÁLLOMÁSA (a Sugár üzletház előtti buszvégállomásról indul a járat) 9 órakor

**Felszerelés:** Az évszaknak megfelelő öltözet, esetleg távcső, madárhatározó vagy az okostelefonokra vagy táblagépekre ingyenesen letölthető „Madárhatározó” nevű alkalmazás.

**A madáretető téli vendégei – madármegfigyelés és madárgyűrűzés a Merzse-mocsárnál**

A tél különösen nagy próbatételt jelent egyes állatok, így a madarak számára. Vannak olyan fajok, amelyek tőlünk délebbre, táplálékban kedvezőbb területekre költöznek, mások itt helyben próbálnak megbirkózni a zord idővel és a táplálékhiánnyal, egyes fajoknak, populációknak viszont a Kárpát-medence tölti be a telelő terület szerepét. A madarak kedvelői közül sokan különböző madáretetők kihelyezésével próbálnak segíteni ilyenkor tollas kedvenceiknek, amelyeket azok nagy csapatokban, rendszeresen látogatnak. Ezeknek a madaraknak a megjelölésével, későbbi visszafogásával könnyen, sérülésmentesen azonosíthatóvá válnak azok a példányok, amelyek gyakran megfordulnak az adott helyen. A program helyszínén több alkalommal végeztünk már madárgyűrűzést, így könnyen előfordulhat, hogy ezúttal is találkozhatunk már gyűrűvel rendelkező példányokkal.

**Időpont:** 2018. január 27. szombat

**Találkozó:** 9:15-kor Rákoskert vasútállomás parkolójában (a Keleti pályaudvarról 8:50-kor induló vonat érvényes Budapest (BKK) bérlettel díjmentesen elérhető).

**Felszerelés:** Az évszaknak megfelelő (réteges) öltözet, meleg ital (tea)

**Kik költenek a madárodúkban?**

A tavasz a megújulás évszaka. A madaraknál ez a költés, az új nemzedék létrehozásának, a fiókák felnevelésének és kireptetésének időszaka. A fészek helyének kiválasztása, az épített fészek típusa fajfüggő. Vannak földön, bokrokon, fák ágain fészkelő madarak, olyanok is, amelyek egyáltalán nem építenek fészket, egyes fajok pedig a természetben található odvakat foglalják el erre a célra. Ez utóbbiak költését mesterséges fészekodúk kihelyezésével nagyban megkönnyíthetjük, különösen olyan élőhelyeken, ahol kevés az idős, odvas fa. A program során végignézzük, regisztráljuk és gyűrűkkel megjelöljük a XIV. és XVI. kerület határán fekvő Sashalmi-erdő mesterséges fészekodúiban kikelt fiókákat.

**Időpont:** 2018. május 2. szerda

**Találkozó:** 16 órakor az Örs vezér terén, a 81-es trolibusz végállomásán (a gombánál)